CELEX: 32007D0619
Language: bg
Date: 2007-09-20 00:00:00
Title: 2007/619/ЕО: Решение на Комисията от 20 септември 2007 година относно невключването на 1,3-дихлоропропен в приложение I към Директива 91/414/ЕИО на Съвета и отнемането на разрешенията за продукти за растителна защита, съдържащи това вещество (нотифицирано под номер C(2007) 4281) (Текст от значение за ЕИП)

25.9.2007   
            
            
               BG
            
            
               Официален вестник на Европейския съюз
            
            
               L 249/11
            
         
      РЕШЕНИЕ НА КОМИСИЯТА
   
   от 20 септември 2007 година
   относно невключването на 1,3-дихлоропропен в приложение I към Директива 91/414/ЕИО на Съвета и отнемането на разрешенията за продукти за растителна защита, съдържащи това вещество
   (нотифицирано под номер C(2007) 4281)
   (Текст от значение за ЕИП)
   (2007/619/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално четвъртата алинея от член 8, параграф 2,
   като има предвид, че:
   
               (1)
            
            
               Член 8, параграф 2 от Директива 91/414/ЕИО предвижда, че дадена държава-членка може, за период от 12 години след нотифицирането на директивата, да разреши пускането на пазара на продукти за растителна защита, съдържащи активни вещества, които не са упоменати в приложение I към директивата и вече са на пазара две години след датата на нотифицирането, докато тези вещества постепенно се изследват в рамките на работна програма.
            
         
               (2)
            
            
               Регламенти (ЕО) № 451/2000 (2) и (ЕО) № 703/2001 (3) на Комисията определят подробните правила за прилагането на втория етап от работната програма съгласно член 8, параграф 2 от Директива 91/414/ЕИО и установяват списък с активни вещества, които следва да бъдат оценени, с оглед на възможното им включване в приложение I към Директива 91/414/ЕИО. Този списък включва 1,3-дихлоропропен.
            
         
               (3)
            
            
               Въздействието на 1,3-дихлоропропен върху здравето на човека и околната среда се оценява в съответствие с разпоредбите на регламенти (ЕО) № 451/2000 и (ЕО) № 703/2001 за редица употреби, предложени от нотификаторите. Освен това, тези регламенти посочват докладващите държави-членки, които трябва да внесат съответните доклади за оценка и препоръки в Европейския орган за безопасност на храните (ЕОБХ), в съответствие с член 8, параграф 1 от Регламент (ЕО) № 451/2000. За 1,3-дихлоропропен държавата-членка докладчик беше Испания, като цялата съответна документация бе представена на 14 януари 2004 г.
            
         
               (4)
            
            
               Докладът за оценка бе прегледан съвместно от държавите-членки и ЕОБХ и представен на Комисията на 12 май 2006 г. под формата на заключение на ЕОБХ относно партньорската проверка за оценка на пестицидния риск от активното вещество 1,3-дихлоропропен (4). Този доклад бе разгледан от държавите-членки и от Комисията в рамките на Постоянния комитет по хранителната верига и здравето на животните и финализиран на 15 май 2007 г. под формата на доклад на Комисията за прегледа на 1,3-дихлоропропен.
            
         
               (5)
            
            
               По време на оценката на това активно вещество бяха установени редица области, предизвикващи безпокойство. По-специално, това се отнася до отделянето в околната среда на големи количества известни и неизвестни полихлорирани примеси, за които няма информация по отношение на тяхната устойчивост, токсикологично поведение, усвояемост от културите, натрупване, метаболитен път и остатъчно количество. В резултат на това няма основания да се счита, че излагането на потребителите на това вещество е приемливо, а съществува риск от замърсяване на подпочвените води, за птици, бозайници, водни организми и други нецелеви организми.
            
         
               (6)
            
            
               Комисията прикани нотификатора да предостави своите коментари относно резултатите от партньорската проверка и относно своите намерения за или против по-нататъшно одобрение на веществото. Нотификаторът внесе своите коментари, които бяха разгледани внимателно. Все пак, въпреки изложените аргументи, въпросите, предизвикващи безпокойство, остават нерешени и оценките, изготвени въз основа на предоставената и разгледана по време на експертните срещи на ЕОБХ информация, не показват, че може да се очаква, че при предложените условия за употреба продуктите за растителна защита, съдържащи 1,3-дихлоропропен, като цяло отговарят на изискванията, определени в член 5, параграф 1, букви а) и б) от Директива 91/414/ЕИО.
            
         
               (7)
            
            
               Затова 1,3-дихлоропропенът не следва да бъде включен в приложение I към Директива 91/414/ЕИО.
            
         
               (8)
            
            
               Следва да се вземат мерки, които да гарантират, че издадените разрешения за продуктите за растителна защита, съдържащи 1,3-дихлоропропен, ще бъдат отнети в рамките на определен срок, както и че няма да бъдат подновявани и няма да бъдат издавани нови разрешения за такива продукти.
            
         
               (9)
            
            
               Всеки гратисен период, отпуснат от държави-членки за изхвърляне, съхранение, пускане на пазара и използване на съществуващи запаси от продукти за растителна защита, съдържащи 1,3-дихлоропропен, следва да бъде ограничен до дванадесет месеца, за да се разреши употребата на наличните запаси за не повече от един допълнителен вегетационен период, което гарантира, че продукти за растителна защита, съдържащи 1,3-дихлоропропен, ще бъдат на разположение на земеделските производители за период от 18 месеца от датата на приемане на настоящото решение.
            
         
               (10)
            
            
               1,3-дихлоропропенът се използва за заместител на метиловия бромид. Съгласно Монреалския протокол за веществата, които нарушават озоновия слой, метиловият бромид подлежи на изтегляне от употреба поради високия му потенциал за разрушаване на озоновия слой, като употребата му е ограничена от квоти за посрещане на „критични нужди“. Следователно изтеглянето на 1,3-дихлоропропена вероятно ще доведе до нови искания за квоти за метилов бромид. За постигане целите на Монреалския протокол срокът за отнемане на разрешенията за продукти за растителна защита, съдържащи 1,3-дихлоропропен, следва да се преразгледа в срок от 18 месеца, за да се оцени конкретното въздействие от изтеглянето му върху употребата на метилов бромид.
            
         
               (11)
            
            
               През периода на отнемане на разрешенията държавите-членки следва да приемат мерки за намаляване на риска, за да посрещнат опасностите, които могат да възникнат за здравето на хората или животните, или за околната среда.
            
         
               (12)
            
            
               Настоящото решение не засяга подаването на заявление за 1,3-дихлоропропен, съгласно разпоредбите на член 6, параграф 2 от Директива 91/414/ЕИО, с оглед на възможното му включване в нейното приложение I.
            
         
               (13)
            
            
               Предвидените в настоящото решение мерки са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   1,3-дихлоропропенът не се включва като активно вещество в приложение I към Директива 91/414/ЕИО.
   Член 2
   Държавите-членки гарантират, че:
   
               а)
            
            
               разрешенията за продуктите за растителна защита, съдържащи 1,3-дихлоропропен, се отнемат до 20 март 2008 г.;
            
         
               б)
            
            
               никакви разрешения за продуктите за растителна защита, съдържащи 1,3-дихлоропропен, няма да бъдат издавани или подновявани, считано от датата на публикуване на настоящото решение.
            
         Член 3
   
               а)
            
            
               Всеки гратисен период, предоставен от държавите-членки в съответствие с разпоредбите на член 4, параграф 6 от Директива 91/414/ЕИО, трябва да изтича не по-късно от 20 март 2009 г.
            
         
               б)
            
            
               Периодът, посочен в буква а), следва да се преразгледа и може да бъде удължен с не повече от 18 месеца с оглед на всяка допълнително получена информация по отношение на веществата, които нарушават озоновия слой. Това преразглеждане следва да отчита възможното въздействие, което отнемането на съществуващите разрешения за продукти за растителна защита, съдържащи 1,3-дихлоропропен, може да окаже върху критичните нужди от метилов бромид, предвидени в Монреалския протокол.
            
         Член 4
   По време на гратисния период, посочен в член 3, държавите-членки гарантират, че:
   
               —
            
            
               ще се отделя специално внимание на излагането на потребителите чрез храната на 1,3-дихлоропропен и метаболитите му с оглед на бъдещо преразглеждане на максималните остатъчни количества на Общността,
            
         
               —
            
            
               продукти за растителна защита, съдържащи 1,3-дихлоропропен, ще се използват само от професионални потребители,
            
         
               —
            
            
               ще наложат мерки за намаляване на риска, за да се гарантира защитата на подпочвените води при уязвими условия и ще започнат програми за наблюдение за установяване на възможни замърсявания на подпочвените води в уязвими участъци.
            
         Адресати на настоящото решение са държавите-членки.
   
      Съставено в Брюксел на 20 септември 2007 година.
      
         
            За Комисията
         
         Markos KYPRIANOU
         
         
            Член на Комисията
         
      
   
   
      (1)  ОВ L 230, 19.8.1991 г., стр. 1. Директива, последно изменена с Директива 2007/52/ЕО на Комисията (ОВ L 214, 17.8.2007 г., стр. 3).
   
      (2)  ОВ L 55, 29.2.2000 г., стр. 25. Регламент, последно изменен с Регламент (ЕО) № 1044/2003 (ОВ L 151, 19.6.2003 г., стр. 32).
   
      (3)  ОВ L 98, 7.4.2001 г., стр. 6.
   
      (4)  Научен доклад на ЕОБХ (2006 г.) 72, 1-99, Заключение относно партньорската проверка за оценка на пестицидния риск от 1,3-дихлоропропен.